
Az Európai Parlament,
–	tekintettel a Bizottságnak az Európai Parlamenthez és a Tanácshoz intézett javaslatára (COM(2026)0010 – C10‑0026/2026),
–	tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre[footnoteRef:1] (a továbbiakban: EGAA-rendelet),  [1:  	HL L 153., 2021.5.3., 48. o., ELI: http://data.europa.eu/eli/reg/2021/691/oj.] 

–	tekintettel az (EU, Euratom) 2024/765 rendelettel[footnoteRef:2] (a többéves pénzügyi keretről szóló rendelet) módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendeletre[footnoteRef:3] és különösen annak 8. cikkére,  [2:  	A Tanács (EU, Euratom) 2024/765 rendelete (2024. február 29.) a 2021–2027-es időszakra vonatkozó többéves pénzügyi keretről szóló (EU, Euratom) 2020/2093 rendelet módosításáról (HL L, 2024/765, 2024.2.29., ELI: http://data.europa.eu/eli/reg/2024/765/oj).]  [3:  	HL L 433. I, 2020.12.22., 11. o., ELI: http://data.europa.eu/eli/reg/2020/2093/oj.] 

–	tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodásra[footnoteRef:4] és különösen annak 9. pontjára, [4:  	HL L 433. I, 2020.12.22., 28. o., ELI: http://data.europa.eu/eli/agree_interinstit/2020/1222/oj.] 

–	tekintettel a szociális jogok európai pillérére,
–	tekintettel a Foglalkoztatási és Szociális Bizottság véleményére,
–	tekintettel a Költségvetési Bizottság jelentésére (A10-0060/2026),
A.	mivel az Unió létrehozta a megfelelő jogalkotási és költségvetési eszközöket ahhoz, hogy további támogatást nyújtson a világkereskedelem fő strukturális eseményeinek és változásainak következményei által sújtott munkavállalóknak, és támogassa újbóli munkaerő-piaci beilleszkedésüket, mivel ez a támogatás a munkavállalóknak nyújtott pénzügyi támogatáson keresztül valósul meg;
B.	mivel Ausztria „EGF/2025/005 AT/KTM” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt a Felső-Ausztria (AT31) régióban a NACE Rev. 2. rendszer szerinti 30. ágazatban (Egyéb jármű gyártása) működő KTM Gruppe (KTM) vállalatnál történt 1 488 elbocsátást[footnoteRef:5], nevezetesen a 2025. február 25. és 2025. június 25. közötti referencia-időszakban történt 233 elbocsátást, valamint a referencia-időszak előtt vagy után történt 1 255 elbocsátást követően;  [5:  	Az EGAA-rendelet 3. cikke értelmében.] 

C.	mivel a kérelem az EGAA-rendelet 4. cikke (2) bekezdésének a) pontja szerinti beavatkozási kritériumokon alapul, amelyek a támogatást legalább 200 elbocsátott munkavállaló és önálló vállalkozó tevékenységének megszűnéséhez kötik egy négy hónapos referencia-időszak alatt egy vállalkozáson belül egy tagállamban; mivel 1 255 olyan elbocsátottra vonatkozóan, akiknek a tevékenysége a négy hónapos referencia-időszak előtt vagy után szűnt meg, egyértelmű ok-okozati összefüggés mutatható ki azzal az eseménnyel, amely a referencia-időszak alatt az elbocsátott munkavállalók tevékenységének megszűnéséhez vezetett, ahogyan azt az EGAA-rendelet 6. cikke (2) bekezdése megköveteli;
D.	mivel a KTM 2024. november 29-én fizetésképtelenséget jelentett, és 2025. február 25-én szerkezetátalakítási tervet hagytak jóvá; mivel a vállalat a Covid19-világjárvány idején állami támogatásban részesült, és ezért a 2021. és 2024. évi osztalékfizetésre vonatkozó egyes döntései aggályokat vetnek fel;
E.	mivel Ausztria jelezte, hogy Felső-Ausztria állami foglalkoztatási szolgálata és Felső-Ausztria tartománya biztosítja az intézkedések nemzeti előfinanszírozását és társfinanszírozását;
F.	mivel az uniós és nemzeti jogszabályokban a csoportos létszámleépítésekre vonatkozóan előírt követelményeket tiszteletben tartották;
G.	mivel az EGAA-ból nyújtott pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek célja a kedvezményezettek gyors munkaerőpiaci visszailleszkedése, miközben készségfejlesztést kínálnak számukra a jövőbeli munkaerőpiaci igényekhez való alkalmazkodásuk megkönnyítése, valamint a zöld és digitális átállásra való felkészítésük érdekében;
H.	mivel az EGAA éves maximális összege (2018-as árakon számítva) nem haladhatja meg a 30 millió EUR-t[footnoteRef:6]; [6:  	Az EGAA-rendelet 8. cikke.] 

I.	mivel a gyártási tevékenységek Unión kívülre történő közelmúltbeli áthelyezései rávilágítanak arra, hogy meg kell erősíteni az európai ipar versenyképességét és rezilienciáját a globális piacon;
1.	egyetért a Bizottsággal abban, hogy az EGAA-rendeletben és különösen annak 4. cikke (2) bekezdésének a) pontjában meghatározott feltételek teljesülnek, és hogy Ausztria az említett rendelet értelmében 1 806 624 EUR összegű pénzügyi hozzájárulásra jogosult, amely 60%-a a 3 011 040 EUR-s összköltségnek, amely a személyre szabott szolgáltatásokra fordított 2 895 120 EUR, továbbá az előkészítő, irányítási, tájékoztatási és nyilvánossággal kapcsolatos, valamint az ellenőrzési és jelentéstételi tevékenységekre fordított 115 920 EUR összegű kiadásokat foglalja magában;
2.	megállapítja, hogy az osztrák hatóságok 2025. szeptember 15-én nyújtották be a kérelmet, és hogy annak értékelését a Bizottság – miután megkapta a kiegészítő információkat Ausztriától – 2026. február 6-án fejezte be, és erről 2026. február 11-én értesítette a Parlamentet; hangsúlyozza annak fontosságát, hogy lerövidítsék az EGAA-támogatás iránti kérelem benyújtása és a finanszírozási határozat közötti időt, ugyanakkor teljes mértékben védjék az Európai Parlamentnek mint a költségvetési hatóság egyik ágának jogait; 
3.	megjegyzi, hogy a kérelem a KTM fizetésképtelensége által érintett 1488 munkavállalóra vonatkozik, és hogy felső-ausztriai viszonylatban ez a valaha volt legnagyobb mértékű elbocsátás; megállapítja továbbá, hogy a megcélzott kedvezményezettek köre összesen 420 elbocsátott munkavállalót foglal magában, akik várhatóan részt vesznek az intézkedésekben;
4.	megjegyzi, hogy a KTM volt az Unió legnagyobb motorkerékpár-gyártója és a Pierer Mobility AG legnagyobb leányvállalata; sajnálatát fejezi ki amiatt, hogy az anyavállalat 2023 decemberében úgy döntött, hogy a tisztességtelen versenyfeltételek miatt Kínába és Indiába helyezi át a gyártást; megjegyzi, hogy ez 300 munkahely kezdeti megszüntetéséhez vezetett, és hogy a későbbi értékesítési veszteségek arra késztették a KTM-et, hogy költségcsökkentést hajtson végre, beleértve több mint 500 alkalmazott elbocsátását 2024-ben;
5.	megjegyzi, hogy az anyavállalatnak szerkezetátalakítási folyamatot kellett indítania, és hogy a KTM 2025. évi első termelésleállítása során több mint 750 további munkavállalót bocsátottak el; megjegyzi, hogy a Bajaj Auto International Holdings B.V. befektető 2025. május 22-én biztosította a KTM további működésének biztosításához szükséges forrásokat, elkerülve ezzel a KTM csődjét, és lehetővé téve, hogy 2025 júliusában újrainduljon a gyártás, csökkentett kiadások mellett;
6.	megjegyzi, hogy a KTM egykor az egyik legsikeresebb motorkerékpár-márka volt Európában, és a felső-ausztriai Braunau körzet számos beszállítójának jelentős munkáltatója és kritikus gazdasági pillére volt; megjegyzi, hogy ennek következtében a körzetben 2024 novemberében 37,1%-kal nőtt a munkanélküliség az előző év azonos hónapjához képest; megjegyzi, hogy a munkanélküliség 2025-ben Braunau körzetben minden eddiginél magasabb szintet ért el; 
7.	emlékeztet arra, hogy a szociális partnerekkel egyetértésben a munkavállalóknak nyújtandó, személyre szabott szolgáltatások a következő intézkedésekből állnak: ügykezelés; karrier-tanácsadás és pályaorientáció; képzés és átképzés; proaktív álláskeresés; képzési támogatás; kiemeli a magas színvonalú, jövőorientált munkahelyek előmozdításának fontosságát a hosszú távú gazdasági és társadalmi reziliencia biztosítása érdekében; hangsúlyozza a regionális vállalkozásokkal és munkáltatókkal való szoros együttműködés fontosságát annak biztosítása érdekében, hogy a képzési és átképzési programok megfeleljenek a konkrét munkaerőpiaci igényeknek, és megkönnyítsék az elbocsátott munkavállalók gyors visszailleszkedését;
8.	emlékeztet arra, hogy az EGAA a szolidaritás és az igazságos átmenet eszköze, és bár a munkahelyek megszűnését követően támogatást nyújt, nem helyettesítheti a proaktív iparpolitikát; hangsúlyozza, hogy az Unió elsődleges feladatának annak kell lennie, hogy megelőzze az ilyen bezárásokat azáltal, hogy megteremti a feltételeket az ipari termelés versenyképességének megőrzése érdekében, ugyanakkor beruházásokat eszközöl mind a magasan képzett munkavállalók, mind az ipari munkavállalók készségeibe; hangsúlyozza, hogy az alacsony képzettségű munkavállalók profiljához igazított egyedi támogatást kell nyújtani, ugyanakkor intézkedéseket kell hozni a csődök csökkentése és a foglalkoztatásból való kirekesztéshez vezető társadalmi egyenlőtlenségek kezelése érdekében;
9.	hangsúlyozza, hogy az osztrák hatóságoknak biztosítaniuk kell az uniós finanszírozás láthatóságát, és ki kell emelniük annak hozzáadott értékét azáltal, hogy hatékony és célzott tájékoztatást nyújtanak a kedvezményezetteknek, a regionális és helyi hatóságoknak, a szociális partnereknek és a szélesebb nyilvánosságnak;
10.	felszólít a végrehajtott intézkedések alapos végső értékelésére, többek között egyértelmű információkkal arra vonatkozóan, hogy a forrásokat hogyan használták fel, és hogy azokat a jóváhagyott tervekkel összhangban költötték-e el;
11.	megjegyzi, hogy Ausztria 2025. március 1-jén kezdte meg a személyre szabott szolgáltatások nyújtását a célzott kedvezményezetteknek, valamint hogy az EGAA végrehajtásával összefüggésben is ettől a naptól kezdődően merültek fel igazgatási kiadások, és hogy az EGAA-ból igénybe vehető pénzügyi hozzájárulásra való jogosultság időszaka ezért ettől az időponttól kezdődően a finanszírozási határozat hatálybalépésétől számított 24. hónap és 31. hónap végéig fog tartani;
12.	megállapítja, hogy az osztrák hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben fogják tartani az egyenlő bánásmód és a megkülönböztetésmentesség elvét, és hogy megakadályozzák a kettős finanszírozást;
13.	ismételten hangsúlyozza, hogy az EGAA-ból nyújtott támogatás nem léphet azon intézkedések helyébe, amelyek a nemzeti jog vagy a kollektív szerződések értelmében a vállalkozások felelősségi körébe tartoznak;
14.	jóváhagyja a jelen állásfoglaláshoz mellékelt határozatot;
15.	utasítja elnökét, hogy a Tanács elnökével együtt írja alá ezt a határozatot, valamint gondoskodjon közzétételéről az Európai Unió Hivatalos Lapjában;
16.	utasítja elnökét, hogy továbbítsa ezt az állásfoglalást és annak mellékletét a Tanácsnak és a Bizottságnak.

